Oficiālais Vēstnesis L 079 , 17/03/2001 Lpp. 0021 - 0024



Komisijas Regula (EK) Nr. 532/2001 (2001. gada 16. marts), ar ko groza Regulu (EK) Nr. 2561/1999, ar kuru nosaka tirdzniecības standartu zirņiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 2826/2000 [2], un jo īpaši tās 2. panta 2. punktu, tā kā: (1) Pielikumā Komisijas 1999. gada 3. decembra Regulai (EK) Nr. 2561/1999, ar kuru nosaka tirdzniecības standartu zirņiem [3], ir iekļauti noteikumi attiecībā uz zirņu definīciju, klasifikāciju, noformējumu un marķēšanu. (2) Lai nodrošinātu pasaules tirgus pārredzamību, minētie noteikumi būtu jāgroza, lai būtu skaidra atšķirība starp lobāmiem zirņiem un zirņiem, kas paredzēti patēriņam ar pāksti. Standarts, ko attiecībā uz zirņiem ieteikusi Apvienoto Nāciju Organizācijas Eiropas Ekonomikas komisija, nosaka šādu atšķirību un pielāgo klasifikācijas kritērijus un marķēšanas noteikumus atsevišķi abu minēto zirņu grupu īpašībām. Turklāt zirņus, kas paredzēti patēriņam ar pākstīm, tirgo bez pākšu galiem, un standarts būtu jāpielāgo tādai tirdzniecības praksei. (3) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 2561/1999 pielikumu aizstāj ar šīs regulas pielikumu. 2. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. To piemēro no otrā mēneša pirmās dienas, kas seko mēnesim, kurā tā stājusies spēkā. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 16. martā Komisijas vārdā – Komisijas loceklis Franz Fischler [1] OV L 297, 21.11.1996., 1. lpp. [2] OV L 328, 23.12.2000., 2. lpp. [3] OV L 310, 4.12.1999., 7. lpp. -------------------------------------------------- PIELIKUMS STANDARTS ZIRŅIEM I. PRODUKTA DEFINĪCIJA Šo standartu piemēro no Pisum sativum L. sējas zirņiem izaudzētām zirņu šķirnēm, kas patērētājam jāpiegādā svaigas, bet nepiemēro zirņiem, kas paredzēti rūpnieciskai pārstrādei. Atkarībā no patēriņa veida zirņus klasificē divās grupās: - lobāmie zirņi (apaļi zirņi, šķautņaini zirņi), kas paredzēti patēriņam bez pāksts, - cukurzirņi un deserta cukurzirņi, kas paredzēti patēriņam ar pāksti. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības zirņiem pēc to sagatavošanas un iesaiņošanas. A. Obligātās prasības Visās šķirās, ievērojot īpašos noteikumus katrai šķirai un pieļaujamās pielaides: i) pākstīm jābūt: - veselām, tomēr ir pieļaujams, ka cukurzirņu un deserta cukurzirņu pākstis ir bez galiem, - nebojātām; produktus, kas sapuvuši vai sabojājušies tā, ka kļuvuši nederīgi patēriņam, neizmanto, - tīrām, faktiski bez kādiem redzamiem svešķermeņiem (to skaitā ziedu daļām), - bez cietiem pavedieniem vai membrānām cukurzirņos un deserta cukurzirņos, - faktiski bez kaitēkļiem, - faktiski bez bojājumiem, ko izraisījuši kaitēkļi, - bez pārmērīga ārējā mitruma, - bez svešas izcelsmes smaržas un/vai garšas; ii) sēklām jābūt: - svaigām, - nebojātām; produktus, kas sapuvuši vai sabojājušies tā, ka kļuvuši nederīgi patēriņam, neizmanto, - faktiski bez kaitēkļiem, - faktiski bez bojājumiem, ko izraisījuši kaitēkļi, - bez svešas izcelsmes smaržas un/vai garšas, - normāli izaugušām par lobāmiem zirņiem. Zirņu gatavībai un stāvoklim jābūt tādam, lai tos varētu: - transportēt un pārkraut, un - pietiekami labā stāvoklī nogādāt galamērķī. B. Klasifikācija Zirņus klasificē divās šķirās, kas noteiktas turpmāk: i) I šķira Šīs šķiras zirņiem jābūt labas kvalitātes. Tiem jābūt ar savai šķirnei un/vai komercparaugam raksturīgajām īpašībām. Pākstīm jābūt: - svaigām un ar turgoru, - bez bojājumiem, kas radušies no to bēršanas, - bez bojājumiem, ko izraisījis karstums. Lobāmiem zirņiem: - pākstīm jābūt: - ar kātiņiem, - pilnām, vismaz ar piecām sēklām, - sēklām jābūt: - ar labu formu, - maigām, - sulīgām un pietiekami stingrām, t. i., kad tās saspiež ar diviem pirkstiem, tām būtu jākļūst plakanām neizšķīstot, - sasniegušām vismaz pusi no pilna lieluma, bet ne pilnībā izaugušām, - tās nedrīkst būt miltainas, - nebojātām, bez plaisām sēklapvalkā, - tomēr ir pieļaujami šādi nelieli pāksts bojājumi ar noteikumu, ka tie neietekmē produktu kopējo izskatu, kvalitāti, uzglabāšanas kvalitāti un iesaiņojuma noformējumu: - viegli apvalka bojājumi, ievainojumi un sasitumi, - nelielas formas izmaiņas, - nelielas krāsas izmaiņas. Cukurzirņiem un deserta cukurzirņiem: - sēklām, ja tādas ir, jābūt mazām un vēl negatavām, - tomēr ir pieļaujami šādi nelieli pāksts bojājumi ar noteikumu, ka tie neietekmē produktu kopējo izskatu, kvalitāti, uzglabāšanas kvalitāti un izskatu iesaiņojumā: - ļoti viegli apvalka bojājumi, ievainojumi un sasitumi, - pavisam nelielas formas izmaiņas, - ļoti vieglas krāsas izmaiņas; ii) II šķira Šajā šķirā ietver zirņus, kas nav piemēroti, lai tos ietvertu I šķirā, bet kas atbilst iepriekš minētajām obligātajām prasībām. Lobāmiem zirņiem: - pākstīs jābūt vismaz trim sēklām, - tie var būt gatavāki nekā I šķiras zirņi, bet ne pārgatavojušies, - ir pieļaujami šādi bojājumi ar noteikumu, ka zirņi saglabā savas svarīgākās īpašības attiecībā uz kvalitāti, uzglabāšanas kvalitāti un noformējumu: - pākšu bojājumi: - apvalka bojājumi, ievainojumi un sasitumi, ja tie neprogresē un ja nepastāv risks, ka tie ietekmēs sēklas, - formas izmaiņas, - krāsas izmaiņas, - neliels svaiguma zudums, izņemot savītušas pākstis, - sēklu bojājumi: - nelielas formas izmaiņas, - nelielas krāsas izmaiņas, - tās var būt mazliet cietākas, - tās var būt mazliet bojātas. Cukurzirņiem un deserta cukurzirņiem: - sēklas, ja tādas ir, var būt mazliet vairāk attīstījušās nekā I šķirā, - ir pieļaujami šādi pākšu bojājumi ar noteikumu, ka zirņi saglabā savas svarīgākās īpašības attiecībā uz kvalitāti, uzglabāšanas kvalitāti un noformējumu: - viegli apvalka bojājumi, ievainojumi un sasitumi, - viegli formas bojājumi, to skaitā bojājumi, kas radušies sakarā ar sēklu veidošanos, - nelielas krāsas izmaiņas, - neliels svaiguma zudums, izņemot savītušas un bezkrāsainas pākstis. III. NOTEIKUMI ATTIECĪBĀ UZ KLASIFICĒŠANU PĒC LIELUMA Attiecībā uz zirņiem nav izmēra prasību. IV. NOTEIKUMI ATTIECĪBĀ UZ PIELAIDĒM Katrā iesaiņojumā ir pieļaujamas pielaides attiecībā uz kvalitāti produktiem, kas neatbilst norādītās šķiras prasībām. i) I šķira 10 % zirņu pēc svara neatbilst šķiras prasībām, bet atbilst II šķiras prasībām vai izņēmuma kārtā nepārsniedz minētās šķiras pielaides; ii) II šķira 10 % zirņu pēc svara neatbilst ne šķiras prasībām, ne obligātajām prasībām, izņemot produktus, ko ietekmējusi puve, progresējošas slimības vai jebkurš cits bojājums, kā dēļ tie kļūst nederīgi lietošanai pārtikā. V. NOTEIKUMI ATTIECĪBĀ UZ NOFORMĒJUMU A. Vienādība Katra iesaiņojuma saturam jābūt vienādam un jāsatur tikai vienas izcelsmes, šķirnes vai komercparauga un kvalitātes zirņi. Iesaiņojuma satura redzamajai daļai jāraksturo viss saturs. B. Iepakojums Zirņiem jābūt iesaiņotiem tā, lai produkts būtu pienācīgi aizsargāts. Materiāliem, ko izmanto iesaiņojuma iekšpusē, jābūt jauniem, tīriem un tādas kvalitātes, kas ļauj pasargāt produktus no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar tirdzniecības specifikācijām, atļauts izmantot ar noteikumu, ka drukāšana vai marķēšana ir veikta ar tinti vai līmi, kas nav toksiska. Iesaiņojumam jābūt bez jebkādiem svešķermeņiem. VI. NOTEIKUMI ATTIECĪBĀ UZ MARĶĒŠANU Uz katra iesaiņojuma jābūt šādai informācijai, kas uzrakstīta uz vienas iesaiņojuma puses, ir salasāma un neizdzēšami marķēta, kā arī redzama no ārpuses: A. Identifikācija Fasētājs un/vai izplatītājs: nosaukums un adrese vai oficiāli piešķirts vai pieņemts kods. Tomēr, ja izmanto kodu, atsauce "fasētājs un/vai izplatītājs" (vai līdzvērtīgs saīsinājums) jānorāda tieši kopā ar kodu. B. Produktu veids - "Lobāmie zirņi", "cukurzirņi", "deserta cukurzirņi" vai līdzvērtīgi nosaukumi, ja saturs nav redzams no ārpuses. - "Apgriezti", "bez lakstiem un bez kātiņiem" vai vajadzības gadījumā citas norādes cukurzirņiem vai deserta cukurzirņiem, kam noņemts kātiņš un/vai zieda gals. C. Produktu izcelsme - Izcelsmes valsts un pēc izvēles apgabals, kur produkts audzēts, vai valsts, reģionālais vai vietējais ģeogrāfiskais nosaukums. D. Tirdzniecības specifikācijas - Šķira. E. Oficiālā kontroles atzīme (nav obligāta) --------------------------------------------------